Title: พระราชกฤษฎีกาจัดตั้งเทศบาลตำบลนาสาร จังหวัดสุราษฎร์ธานี

พระราชกฤษฎีกา
จัดตั้งเทศบาลตำบลนาสาร
จังหวัดสุราษฎร์ธานี
พุทธศักราช ๒๔๘๓

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
พล.อ.
พิชเยนทรโยธิน
ตราไว้ ณ วันที่
๒๑ มิถุนายน พุทธศักราช ๒๔๘๓
เป็นปีที่ ๗
ในรัชกาลปัจจุบัน

โดยที่เห็นสมควรยกฐานะตำบลนาสาร
อำเภอบ้านนาสาร จังหวัดสุราษฎร์ธานี เป็นเทศบาลตำบล

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๘ แห่งพระราชบัญญัติเทศบาล พุทธศักราช ๒๔๘๑
จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลตำบลนาสาร
จังหวัดสุราษฎร์ธานี พุทธศักราช ๒๔๘๓

มาตรา ๒[๑] 
ให้ใช้พระราชกฤษฎีกานี้ ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้ยกฐานะตำบลนาสาร อำเภอบ้านนาสาร
จังหวัดสุราษฎร์ธานี ตามเขตที่กำหนดไว้ในมาตรา ๔ ขึ้นเป็นเทศบาลตำบล มีนามว่า
เทศบาลตำบลนาสาร จังหวัดสุราษฎร์ธานี

มาตรา
๔  ให้กำหนดเขตเทศบาลตำบลนาสาร
จังหวัดสุราษฎร์ธานี ไว้ดังนี้คือ
ด้านเหนือ
ตั้งแต่หลักเขตที่ ๑ ซึ่งตั้งอยู่ตอนแม่น้ำตาปีต่อกับปากคลองฉวางเลียบตามลำคลองฉวางขึ้นไปทางทิศตะวันออก
ผ่านท่างิ้วแล้วตัดตรงไปจนถึงห้วยทรายขาวและตรงต่อไปทางทิศตะวันออก
ผ่านทางรถไฟไปจดหลักเขตที่ ๒ ตรงเขาหัวแดง ซึ่งเป็นหลักเขตระหว่างตำบลนาสาร ตำบลบ้านนา
และตำบลลำพูน อำเภอบ้านนาสาร
ด้านตะวันออก
จากหลักเขตที่ ๒ เลียบเส้นเขตตำบลลำพูนไปทิศใต้ไปจดหลักเขตที่ ๓ ที่ตรงหัวเขาโคก
ด้านใต้
จากหลักเขตที่ ๓ ไปทางทิศตะวันตกเลียบตามลำคลองสูนย์ไปจดหลักเขตที่ ๔
ซึ่งตั้งอยู่ริมแม่น้ำตาปี
ด้านตะวันตก
จากหลักเขตที่ ๔ ไปทางทิศเหนือเลียบตามลำแม่น้ำตาปีไปบรรจบหลักเขตที่ ๑
ตามเส้นแนวเขตดังกำหนดไว้ในมาตรานี้
ให้มีหลักย่อยปักไว้เพื่อแสดงแนวเขตด้วยตามควร

มาตรา
๕ 
ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น หรือโรงเรือนสิ่งปลูกสร้างนั้น
ๆ อยู่ในเขตเทศบาลเต็มทุกส่วน

มาตรา ๖  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พิบูลสงคราม
นายกรัฐมนตรี

ศรินรัตน์/จัดทำ
๒๑ เมษายน ๒๕๖๓

ปาจรีย์/ตรวจ
๘ ตุลาคม ๒๕๖๓

[๑] ราชกิจจานุเบกษา
เล่ม ๕๗/-/หน้า ๑๔๗/๒๔ มิถุนายน ๒๔๘๓